
18. ročník Bienále animácie Bratislava prináša tvorbu Nicolasa Bianco-Levrina vo filme a ilustrácii
Bratislava, 7. september 2026
BIBIANA, medzinárodný dom umenia pre deti, v piatok 4. septembra v Univerzitnej knižnici v Bratislave otvorila výstavu francúzskeho výtvarníka, ilustrátora a animátora Nicolasa Bianco-Levrina s názvom Imaginárne svety vo filme a v ilustrácii. Potrvá do 30. septembra 2026 a návštevníkom ponúka bezplatný vstup. Výstava je súčasťou sprievodného programu 18. ročníka Bienále animácie Bratislava (BAB) 2026, medzinárodného festivalu animovaných filmov pre deti a mladé publikum, ktorý sa uskutoční od 12. do 18. októbra 2026. 

Bienále animácie Bratislava (BAB) sa od svojho vzniku v roku 1985 špecializuje na animovanú tvorbu pre deti a mladé publikum. Patrí medzi najstaršie a najprestížnejšie medzinárodné podujatia svojho druhu. Aj tohtoročný 18. ročník prináša okrem hlavného festivalového programu sprievodné podujatia, ktoré približujú významných tvorcov animovaného filmu a súvislosti medzi animáciou, ilustráciou a ďalšími formami vizuálneho umenia.

Výstava Nicolasa Bianco-Levrina približuje tvorbu autora, ktorý vo svojej práci prepája ilustráciu, komiks a animovaný film. „Práve prepájanie rôznych výtvarných foriem a ich premenu do pohybu vnímam ako jednu z dôležitých tém tohtoročného BAB, ktorá sa odráža aj vo vizuálnej identite festivalu a jeho sprievodných podujatí,“ uviedla Martina Vozárová, riaditeľka Bienále animácie Bratislava 2026 a autorka vizuálnej identity festivalu. 

Aktuálna výstava v Univerzitnej knižnici nadväzuje na spoločnú sprievodnú výstavu BAB 2018 Nicolas Bianco-Levrin a Julie Rembauville: Siluety – od ilustrovanej knihy k animovanému filmu. Autori na nej predstavili časť svojej dlhoročnej spolupráce a zároveň poukázali na vzájomné prepojenie knižnej ilustrácie a animovaného filmu.  „Teší ma, že naša dlhoročná spolupráca s Nicolasom Bianco-Levrinom pokračuje aj počas 18. ročníka Bienále animácie Bratislava. Jeho tvorba ukazuje, aké rôzne podoby môže mať animovaný obraz. Som rada, že slovenskému publiku môžeme opäť predstaviť autora, ktorý si v animácii nachádza vlastný a osobitý spôsob rozprávania,“ dodáva riaditeľka a autorka vizuálnej identity BAB 2026.

Bianco-Levrin na aktuálnej expozícii približuje tvorivý proces vzniku troch animovaných filmov, ktoré vytvoril v spolupráci so spisovateľkou a režisérkou Julie Rembauville. Ide o filmy Une Histoire de Jeannot (Príbeh Jeannota, 2018), Vieille peau (Stará ježibaba, 2019) a Marcel le Père Noël et le petit livreur de pizzas (Marcel Santa Claus a malý roznášač pizze, 2023). Prezentáciu dopĺňa projekcia výberu jeho krátkych animovaných filmov. Súčasťou výstavy sú aj ilustrácie z jeho autorskej knihy – komiksu L´Or des damnés (Zlato zatratených, 2022), s ktorou sa Bianco-Levrin predstavil na Bienále ilustrácií Bratislava (BIB) 2025. Návštevníci tak môžu sledovať, ako sa jeho výtvarné postupy a imaginatívne svety prenášajú medzi rôznymi médiami a ako sa knižná ilustrácia môže stať východiskom pre animovaný film.

„Ani na samostatnej výstave Nicolasa Bianco-Levrina sa nedá obísť ich spoločná tvorba a vplyv Julie Rembauville na umelecký výsledok diela,“ uvádza kurátor Juraj Žembera, PhD. Ich spolupráca podľa neho predstavuje názorný príklad vzájomného pôsobenia ilustrácie a animovaného filmu, medzi ktorými prúdi tvorivá energia oboma smermi.

Prepojenie ilustrácie a animácie je zároveň jedným z charakteristických znakov činnosti BIBIANY. Bienále ilustrácií Bratislava a Bienále animácie Bratislava predstavujú dve významné medzinárodné platformy, prostredníctvom ktorých BIBIANA približuje deťom a mladému publiku kvalitnú tvorbu domácich aj zahraničných umelcov. „Bienále ilustrácií a Bienále animácie sú dve ruky BIBIANY, medzinárodného domu umenia pre deti, dve strany jednej mince, ktorou sa platí za to, čo sa nedá kúpiť,“ konštatuje kurátor.

Imaginárne svety vo filme a v ilustrácii sú verejnosti prístupné v Univerzitnej knižnici v Bratislave do 30. septembra 2026 pričom vstup na výstavu je bezplatný.

